Anno Domini millesimo ducentesimo nonagesimo tertio statuta sunt haec apud Cistercium in Capitulo generali. 1.  In primis, quoniam oportet detegere qualitatem vulneris eos qui expectant operam medicantis, generale Capitulum duxit provide statuendum quod abbates, visitatoribus monachis associati, statum personarum et rerum abbatiarum quas visitaverint patribus abbatibus voce viva vel sub sigillis suis, fideli conscientia exprimere teneantur. 2.  Item, ne post factum contingat operarium poenitere, et quia omne opus stabile debet consilium praevenire, ideo Capitulum generale districtione quanta potest inhibet et defendit personis Ordinis universi quod nullus praesumat permutationes, concessiones seu alienationes possessionum Ordinis facere absque speciali Capituli generalis consilio, licentia et assensu. 3.  Item, cum excessus multitudinis personarum plerumque confusionem pariat et laborem, et Ordo noster ad praesens multipliciter sit gravatus diversis exactionibus et pressuris, generale Capitulum provide statuit, ordinat et diffinit quod in toto Ordine nostro non fiat de cetero receptio personarum ad habitum vel communionem temporalium quoquomodo, absque dicti Capituli licentia speciali. Quicumque vero abbates, abbatissae, vel conventus contravenerint, omni sexta feria ieiunare teneantur in pane et aqua usque ad sequens generale Capitulum. 4.  Item, de fratre Nicolao de Fossa nova qui vocatus de infamia contumax et rebellis accedere praesumpsit ad generale Capitulum, contra abbatis proprii voluntatem prosecuturus ibidem causam electionis suae contra Ordinis instituta, praecipit idem Capitulum ut in continenti pedes ad portam sui monasterii revertatur, recipiendus ibidem tamquam Ordinis fugitivus, et quod tribus diebus continuis faciat gravem culpam et nihilominus ineligibilis penitus habeatur. 5.  Item, fratri Eligio, quondam abbati Mansiadae, concedit generale Capitulum quod eligibilis habeatur. 6.  Item, super querelis abbatis Grandis sylvae contra abbatem de Sanctis Crucibus, et abbatis Fontis frigidi contra abbates de Populeto, de Petra, de Benifaza[no] et de Regali Maioricarum, abbati de Bella pertica committitur auctoritate Capituli generalis, ut per censuram Ordinis compellat eos solvere dictis patribus summas pecuniae de mandato Capituli generalis olim eis impositas, locis et temporibus opportunis, prout viderit utilius et securius convenire. 7.  Item, negotium abbatissae et monialium de Hanonen filiarum abbatis Salvan[es]ii, generale Capitulum domino Cisterciensi duxit plenarie committendum, ut per se vel per alium visitet dictum locum, ordinet, corrigat et reformet tam in capite quam in membris, prout iudicaverit faciendum. 8.  Item, fratri Arnaldo quondam abbati Vallis (de) Bona[e], fratri Ph. quondam abbati de Dublinia et fratri Nicolao de Gauardo quondam abbati, Capitulum generale concedit quod eligibiles habeantur. 9.  Item, sententiam depositionis latam contra fratrem quondam abbatem de Brondelo et electionem ibi factam de fratre Petro Fontis vivi, generale Capitulum approbat et confirmat. De monachis autem dictae domus, scilicet fratre Aldirone olim priore, Iacobo dicto Lotario, qui tam patris praeceptis quam proprii abbatis inobedientes et rebelles pertinaciter extiterunt, multas eisdem molestias et graves iniurias procaciter irrogando, et de fratre Floreio converso dictae domus, qui praeter mala praedicta venire praesumpsit ad Capitulum generale, auctoritate propria, idem Capitulum ordinat et diffinit quod sub poena conspiratorum ad domos remotas Ordinis emittantur, numquam inde nisi de licentia Capituli ad domum propriam reversuri. Alii autem culpabiles ad nutum patris abbatis iuxta sua demerita puniantur. 10.  Item, negotium abbatis Sancti Bernardi in Frisia, qui abbatem de Scola Dei filium suum compulit ad cedendum, et visitatorem Claraevallis permisit per suam negligentiam spoliari, domino Claraevallis abbati committitur quod, per se vel per alium, corrigat et ordinet quidquid secundum Deum et Ordinem iudicaverit ordinandum. 11.  Item, fratri Ioanni de Busco, monacho de Tilieto, praecipit Capitulum generale quod dimissa grangia dictae domus in statu pristino quam detinet violenter, abbati suo obediat prout debet, quod nisi fecerit infra octo dies postquam admonitus fuerit, quam admonitionem idem Capitulum praecipit fieri per abbatem S. Andreae prope Ianuam infra instans festum Omnium Sanctorum, ex tunc excommunicetur omnibus dominicis diebus et festivis per omnes abbatias provinciarum Ianuensis et Mediolanensis, et nihilominus si capi possit carceri mancipetur. 12.  Item, fratri Marco, monacho Tilieti, qui episcopatum sine licentia abbatis proprii et licentia Ordinis acceptavit, et cum fratre Ioanne de Bosco monacho dicti loci detinet violenter quamdam grangiam, generale Capitulum statuit et diffinit quod numquam in monasterium nostri Ordinis monachorum vel monialium recipiatur, sed ab omni consortio et participio praedicti Ordinis sit exclusus. 13.  Item, factum monialium de Ottoburuk domino Cisterciensi abbati committitur in plenaria Ordinis potestate ut, per se vel per alium, ordinet et disponat prout sibi viderit expedire. 14.  Item, contributionem faciendam ad relevandam abbatiarum de [H]erivado et de Vitae scola, quae combustae fuerunt, intolerabilem paupertatem, de Alvastro et de (Longa) [Nova] valle abbatibus committit Capitulum generale ut vicinos abbates inducant, et si necesse fuerit, compellant ab subveniendum praedictis abbatiis, pro suarum modulo facultatum, ita quod per eos praedictorum contribuentium domus nimium non graventur. 15.  Item, dispersio monialium de Sancto Antonio prope Parisios domino Cisterciensi committitur, ut inde, per se vel per alium, faciat prout melius iudicaverit opportunum. 16.  Item, de priore et cellerario Loci Sanctae Mariae qui abbatem de Wolcoluode ad abbatiam eorum declinantem recipere noluerunt, sed clausis ianuis ipsum extra portam pernoctare *in* maximum sui corporis et rerum suarum periculum compulerunt, statuit et diffinit Capitulum generale quod tribus diebus continuis uno eorum in pane et aqua, in domo propria faciant levem culpam. 17.  Item, inquisitio et correctio fratris Petri de Dublinia, de quo erat suspicio quod furatus fuerat res cuiusdam abbatis in Divione, domino Claraevallensi committitur ut, per se vel per alium, inquirat et puniat prout sibi videbitur expedire. 18.  Item, diffinitio anno praeterito facta super contributione facienda pro negotio Bo[l]bonae contra episcopum Tolosanum servetur, ita quod tres primi provinciarum [Na](e)rbonensis et A[u]xitanensis abbates contribuant et contributionem faciant, et alios compellant auctoritate Capituli generalis ad solvendum. 19.  Item, fratri Michaeli, monacho de Regali Maioricarum, qui recessit a monasterio suo absque licentia proprii abbatis, animo dispensationis obtinendae, libros et aliquam pecuniam pro expensis secum portans, indulget totaliter Capitulum generale, ita quod ad culpam vel poenam non possit ei amplius imputari. 20.  Item, factum abbatissae Vallis Beatae Mariae prope Hoyum domino Cisterciensi committitur in plenitudine potestatis, ut per se vel per alium puniat, ordinet et reformet, prout videbitur opportunum. 21.  Item, pro bono pacis et concordiae reformandae inter Ordinem nostrum et abbatissam et moniales monasterii de Stunemunstre, generale Capitulum incorporat Ordini nostro si nondum incorporata fuerit dictarum monialium abbatia, filiationem autem eius confert in abbatem Claraevallis. 22.  Item, quoniam naturae necessitas importuna sicut respuere superflua sic supplere compellit diminuta, indulget Capitulum generale personis Ordinis universi quod in ieiuniis quatuor temporum mensis septembris et in Adventu Domini uti possint lacticiniis, ubi tamen necessitas intervenerit et prout cuiuslibet abbatis discretio duxerit dispensandum. 23.  Item, ne ex defectu decoris iustitiae culpae dedecus inveniat incentivum, generale Capitulum ordinat et diffinit de illis qui in personas Ordinis graviter percutiendo manus iniecerint temere violentas, quod secundum abbatum suorum iudicium carceri mancipentur. Officiales vero talium defensores vel fautores ab officiis suis deponantur, et ex tunc tam illi quam alii omnes huiusmodi percussores in Ordine nullum officium exsequantur. 24.  Item, ut omnis occasio diversitatis ab unitate nostri Ordinis excludatur, diffinitionem olim ultimo editam, sic declarat Capitulum generale quod de cetero fiant rasurae de quindena in quindenam per Ordinem universum, ita quod prima incipiat feria sexta vel sabbato ante festum beati Mathei proximo subsequens. 25.  Item, auctoritate Capituli generalis inhibetur illis abbatibus ad quos missi sunt conspiratores monasterii Sylvae canae ne illos ad domum propriam audeant remittere infra annum, sed per proprium abbatem seu patrem abbatem si illum abesse contigerit tempore Capituli generalis, ad quas domos mitti debeant ordinetur. 26.  Item, punitionem, correctionem et ordinationem factam in monasterio Vallis Dei per dominum Cisterciensem approbat, confirmat et ratificat Capitulum generale. 27.  Item, cum generale Capitulum perceperit fide digna, quod quidam iniquitatis filius Ioannes Martinus, monachus Vallis magnae, pro multis suis criminibus exhorrendis iuste privatus habitu regulari atque carceri mancipatus, confracto carcere fugiens discurrit in animae suae periculum per saeculum vagabundus, et ad cumulum malitiae machinat in abbatem proprium, virum vitae venerabilis atque etiam clarae famae, et in alios Ordinis bonos viros falsa crimina nititur retorquere, libellos infamiae nefarie conscribendo, ac per ecclesiarum altaria et alia loca publica ausu sacrilego discurrendo ; idcirco volens idem Capitulum tot et tantis malitiis obviare, quanta potest auctoritate districte praecipit abbatibus et officialibus Ordinis universi quod, tam apostata praedictus et blasphemus quam omnes alii Ordinis fugitivi, qui sunt vel fuerint huic in crimine consimiles vel consortes, ubicumque inveniri poterunt, capiantur et perpetuo carceri mancipentur, invocato ad hoc, si necesse fuerit, brachio saeculari, et nihilominus dictus monachus Vallis magnae excommunicatus publice nuntietur diebus dominicis et festivis in abbatiis provinciae Narbonensis. 28.  Item, compositionem et ordinationem factam per abbatem de Buxeria inter abbatissas Vallis Benedictae et Ru(l)[r]emonde, generale Capitulum approbat et confirmat. 29.  Item, abbati de Alna praecipit Capitulum generale ut infra festum Omnium Sanctorum monachum suum in abbatia de Regali monte carceri mancipatum, ad domum propriam revocet, ipsum in domo propria puniendo, ac expensas factas et faciendas pro ipso dicto abbati refundere teneatur. 30.  Item, inhibetur abbatibus Ordinis universi ne eundo vel redeundo ad Capitulum generale hospitandi divertant ad aliquas Ordinis moniales. 31.  Petitio abbatis de Bruer[n]ia, qui petit dispersionem sui conventus per regnum Angliae, de patris abbatis licentia, exauditur. 32.  Item, petitio abbatum de Insula Dei et Dalone, qui petunt absolvi a susceptione hospitum per triennium, exauditur. 33.  Item, petitio abbatis Sancti Mauritii, qui petit absolvi a susceptione hospitum per triennium, exauditur. 34.  Item, petitio abbatum de Alemannia qui petunt fieri festum beatae Elisabeth, saltem in generatione de Eurebach, dummodo conventus eorum consentiant, exauditur. 35.  Item, petitio abbatis de Ripalta, qui petit semel remanere de Capitulo generali, exauditur. 36.  Item, fratri Arnuldo, quondam abbati Vallis Dei, conceditur ex gratia ut eligibilis habeatur. 37.  Item, abbatibus de Hybernia conceditur ut quinto anno veniant ad Capitulum generale. 